A s’amigu Mariu Usai
(Ulassai 23/12/2003)

Mariu, dedico a tie un’argumentu
Che veru amigu e compaesanu
Cun s’isperanza ‘e ti fagher cuntentu.

Si fia istadu Dante, su toscanu,
T’aia dedicadu rimas d’oro
Ma custu donu non lu tenzo a manu

Però es dedicada ‘e veru coro
Custa mia sinzera poesia
Imitada in limba ‘e Logudoro.

Poliminia, Euterpe e Talia
Spero ch’a mie enzana in favore
Cun Clio, Galliope e Urania,

Erato, Melpomene e Terpsicore
Sas ancellas ch’in su Parnasu monte
Regnana cun’Omero, su cantore.

Sonende es cun sa lira Anacreonte
Musica bella chi faghet recreu
A un’Apollo ch’est sezidu ‘e fronte.

Cun s’arpa faghet musica un’Orfeu
E cantad puru Petrarca e Lucanu
Cun veru donu predilettu ‘e Deu.

B’est su mastru Virgiliu mantovanu
Su chi at dadu istruzione a Dante
E onoradu ad’ogni italianu

Ma custa musa mia diletante
No este a cunfrontu in paragone
Deo pro custu mi tenzo a distante

A boltas no mi leed illusione
Ma si comente es sanu su chelveddu
Non potto ruere in tentazione 

Sigo custa cultura e minoreddu
Ca sempre amantiosu so continu
A cumponnere calchi versigheddu

Cantu oltas in logu ‘e magasinu
In gioventude istadu so a cantare
In calchi sposaliziu o ispuntinu

Poi ischis so devidu emigrare
Cun medas annos de allontananza
Appo devidu in tottu abbandonare

Lassadu in poesia ogn’impoltanza
E i sa limba sarda in abbandonu
Appo postu e sento sa mancanza.

Mariu, ca in su cantu tenes donu
Si m’iscriese tenzo piaghere
In poesia unu tou arregionu

No est’obbligu ma unu dovere
E non creo de mi lasasare assente
De sos versos chi tenes in podere.

Tenes estru e una bona mente
Pared ch’in Ippocrene apes bibidu
Dae cuss’abba ona frequente

Sa fonte ch’at Pegasu scaturidu
De s’immortale poetica vena
A mie mai fattu ana cumbidu

Si bibidu ndaia a pena pena
Taia cuntentadu in custa musa
Ma non potto resessere in s’iscena

Giutto unu pagu sa mente confusa
La fino e ti chelzo augurare
A tie e famiglia impare
Ti saludo e ogni sbagliu scusa.